
7.1. Introducere

Luând drept bază programele şcolare flamande pentru şcoala primară şi obiectivele lor legate de educarea elevilor între şase şi doisprezece ani, propunem cinci activităţi care se pot efectua în Muzeul Cărţilor de Joc. Totuşi, aceste activităţi pot constitui punctul de pornire / stimulul desfăşurării de activităţi de către profesori şi/sau educatori muzeali în orice muzeu de ştiinţă. Scopul acestui capitol este acela de a propune o metodologie de lucru şi o înţelegere a modurilor în care un muzeu poate fi folosit ca resursă pluridisciplinară.


7.2. Ştiinţa în cadrul programei şcolare primare flamande:



“Orientarea în lume”


Guvernul flamand operează cu o listă-decret de obiective care trebuie atinse până la sfârşitul ciclului primar. De realizarea acestor obiective depind atât subvenţiile şcolii, cât şi acreditarea acesteia. “Orientarea în lume” este unul dintre punctele centrale ale obiectivelor. Realitatea – lumea – este subdivizată în diverse domenii: subzistenţă, societate, tehnici, natură, timp, spaţiu, muzică etc. O introducere în educaţia ştiinţifică se găseşte cu preponderenţă în domeniul geografiei, al biologiei şi tehnicii. Munca elevilor în cadrul învăţământului ştiinţific are drept scop încurajarea acestora să facă următoarele:

a) să experimenteze cu materiale, să le clasifice şi să identifice schimbările;

b) să cerceteze fenomenele fizice şi să-şi testeze propriile predicţiuni;

c) să utilizeze cunoştinţele legate de materiale şi pe acelea referitoare la construcţia, pregătirea şi principiile mişcării atunci când realizează o construcţie sau o pregătesc;

d) să îndeplinească singuri un plan vizual simplu;

e) să utilizeze cunoştinţele şi iscusinţele proprii pentru a pregăti, demonta sau clădi o construcţie;

f) să aprecieze rezultatele pozitive ale evoluţiei tehnice;

g) să examineze şi să decidă ce obiecte reprezintă aplicaţii ale pârghiilor, scripeţilor, lentilelor, angrenajelor de roţi, lagăre etc;

h) să decidă şi să raporteze ce sursă de energie se foloseşte pentru producţie, pentru transport; să facă legături, să facă sistemele să funcţioneze, pentru comunicaţii;

i) să experimenteze şi să raporteze în ce mod şi din ce materiale sunt confecţionate obiecte de diferite tipuri;

j) să evalueze o soluţie găsită;

k) să observe cu precizie, folosindu-şi toate simţurile;

l) să utilizeze sursele de informaţie cu acurateţe;

m) să compare metoda proprie cu acelea ale altora şi să facă raţionamente;

n) să ordoneze, să analizeze şi să clasifice informaţiile;

o) să ordoneze conform unui criteriu ales de ei;

p) să dispună în categorii pe baza unei caracteristici sau unor proprietăţi comune;

q) să raporteze o observaţie pe care au făcut-o în timpul unei demonstraţii, a unei vizite ghidate, a unui experiment, folosind cuvinte, desene, tabele matematice, grafice etc.

7.3. Scopurile şi obiectivele programei şcolare

În afara obiectivelor generale stabilite de guvernul flamand – pe care le are de îndeplinit fiecare şcoală – diversele reţele şcolare concep programe şcolare suplimentare, ale căror obiective variază adesea. Îndeosebi în ceea ce priveşte educaţia cu caracter ştiinţific, şcolile independente (catolice), cele comunale şi cele oficiale (de stat) îşi fixează propriile obiective, dar acestea nu prezintă diferenţe marcante.


Elevii fac cunoştinţă cu noţiunile ştiinţifice în cadrul disciplinei natură şi geografie. Ei experimentează cu materiale din lumea proprie, cercetează fenomene ale naturii, învaţă şi înţeleg materialele şi aspectele fizice ale mediului lor înconjurător. Aceasta este baza studierii stărilor fizice, a culorii, solvabilităţii, presiunii, inflamabilităţii materialelor obişnuite, precum şi a învăţării examinării fenomenelor fizice şi  testării propriilor predicţii.


Pe de altă parte, la tehnologie elevii învaţă despre principiile tehnice elementare (cum ar fi forţa, echilibrul etc.). Ei folosesc aceste percepţii pentru a efectua acte tehnice simple, cum ar fi punerea în mişcare a lucrurilor sau demontarea lor. Ei studiază construcţii, obiecte sau produse făcute din anumite materii (prime); învaţă relaţia dintre energie şi producţie, sau utilizarea anumitor instrumente pentru perfecţionarea iscusinţelor omeneşti, perfecţionarea instrumentelor înseşi pe baza principiilor ştiinţifice şi tehnice. Procedura este importantă în acest caz: experimentarea problemei, formularea unei soluţii, conceperea unei soluţii şi executarea acesteia, experimentarea produsului şi evaluarea.


7.4. Muzeul Cărţilor de Joc

Muzeul Cărţilor de Joc găzduieşte o colecţie bogată de maşini de imprimat care arată evoluţia tehnicilor de tipărire de la invenţia tiparului în secolul al XV-lea, până în secolul XX. Muzeul are şi o mare varietate de maşini de finisat utilizate în imprimerie, precum şi una dintre cele mai bogate colecţii de cărţi de joc din lume.


Muzeul oferă mulţi stimuli pentru ca elevii să înveţe şi să lucreze prin descoperire, cum ar fi motorul cu abur care încă mai funcţionează într-o “casă de aburi” special amenajată, sau colecţia de cărţi de joc. Şcolile pot combina o vizită la colecţii cu activităţi în atelier sau în auditoriul dotat cu tot felul de dispozitive multimedia.


Muzeul pune la dispoziţie educatori instruiţi care îi ajută pe elevi pe parcursul vizitei, dar în toate situaţiile este necesară prezenţa profesorului. Profesorii au şi posibilitatea de a participa la un curs de instruire cu durata de o zi organizat de Muzeu în colaborare cu secţia de formare a profesorilor din cadrul Liceului Kempen. Când profesorii solicită o vizită, ei sunt invitaţi călduros să ia parte la cursul de instruire, să se axeze pe unelte creative, să utilizeze atelierul, să pregătească vizita, munca ulterioară pe baza vizitei, integrarea conţinutului etc.


Pe lângă educatori, Muzeul are şi o echipă serioasă de muncitori în vârstă, care stau la dispoziţia vizitatorilor pentru îndrumări şi informaţii suplimentare privind exponatele.  Prezenţa acestor specialişti evocă sentimentul unui “muzeu viu”, întrucât majoritatea muncitorilor au lucrat în extrem de importanta industrie poligrafică locală. În anumite domenii, aceşti ghizi dau valoare suplimentară unei vizite întreprinse de o şcoală la Muzeu.


Muzeul, în colaborare cu secţia de formare a profesorilor de la Liceul Kempen, concepe materialul educaţional, dispunându-l în vitrine care sunt apoi trimise şcolilor, oferind posibilitatea aducerii Muzeului în clasă.


7.5. Activităţi în Muzeul Cărţilor de Joc


Vizitele la Muzeu şi activităţile în cadrul acestuia reprezintă un mod competitiv de a perfecţiona predarea cu caracter ştiinţific. Ele au drept scop nu numai ocuparea elevilor printr-un demers practic, ci şi “punerea în funcţiune” a creierului acestora. “Confruntarea” cu exponatele trebuie să facă parte dintr-un proces mai amplu de învăţare.


Activităţile propuse mai jos, deşi axate pe teme ştiinţifice şi tehnice, ar trebui incluse în proiectele pluridisciplinare de predare în şcoala primară. Cu alte cuvinte, pe baza problemelor cu caracter ştiinţific şi tehnic elevii ar putea lucra şi la istorie, biologie, geografie, matematică şi tot felul de activităţi creatoare.


Pe de altă parte, nu este obligatoriu ca aceste activităţi să se desfăşoare numai la Muzeul Cărţilor de Joc.16 Profesorii trebuie să utilizeze creativ îndrumările şi, unde este nevoie, să utilizeze alte muzee ca resurse.


7.5.1. Mişcarea

Activitatea are următoarele obiective:

a) să ajute la înţelegerea şi evidenţierea faptului că aceste exponate sunt aplicaţii ale pârghiilor, scripeţilor, roţilor, angrenajelor, lagărelor;

b) să ofere exemple de aplicaţii ale pârghiilor, scripeţilor, angrenajelor etc. în viaţa cotidiană a copiilor;

c) să utilizeze o pârghie, un scripete, un angrenaj, o bicicletă etc. pentru a perfecţiona deprinderile proprii ale elevilor;

d) să stabilească şi să raporteze faptul că lemnul, cărbunele, gazul, petrolul sunt combustibili care pot fi transformaţi în energie;

___________________

16 Aceste activităţi au fost efectuate cu un număr de clase elementare, ca subiect de cercetare, în contextul primei faze a proiectului european (2002).

e) să stimuleze cercetarea diverselor, surse pe teme cum ar fi primii inventatori, ca Leonardo, Gutenberg şi  James Watt.

· Exponate de utilizat: Maşina de tipărit şi motorul cu aburi;

· Aplicaţii  în mediul copiilor: bicicleta, toate tipurile de transport, mixerul etc.

· Istorie: tiparniţa (secolul al XV-lea), Leonardo (sec. XV-XVI), motorul cu aburi (sec. XVI).

În Muzeul Cărţilor de Joc, maşinăriile se găsesc în atelierul Muzeului şi pot fi explorate de copii, care pot construi şi propriile lor maşinării “creatoare”, folosind de exemplu materiale vechi. Atelierul Muzeului oferă elevilor ocazia de a lucra folosind o serie de materiale şi dispozitive care nu se găsesc în majoritatea şcolilor. Elevii pot folosi şi trusele de montaj din comerţ (se găsesc de vânzare diferite mărci) şi pot încerca să facă propriile maşinării “să se mişte”.

Munca ulterioară şi elaborarea unui raport se pot face în clasă, după vizita la Muzeu.

7.5.2 Presiunea
Activitatea are următoarele obiective:

a) să stimuleze experienţa şi să ilustreze faptul că abilităţile tehnice şi forma corpului sunt baza instrumentelor binecunoscute;

b) să arate cum şi-a cizelat fiinţa umană corpul ca instrument, prin inventarea şi utilizarea maşinăriilor noi;

c) să raporteze cum se pot înregistra şi măsura fenomenele fizice;

d) să aşeze diverse invenţii pe scara timpului.

· Exponate: Diverse prese, cum ar fi teascul vechi cu şuruburi folosit pentru producerea vinului şi a hârtiei şi/sau o presă cu îmbinare articulată;
· Aplicaţii (ale presiunii şi folosirii ei): toate tipurile de tipărituri, un cântar, amprente, urma de ruj pe o faţă, timbrul sec etc. Toate aceste aplicaţii pot fi explorate în atelierul Muzeului, cu ajutorul materialului din cutia de explorare a presiunii. O explorare foarte interesantă se poate face asupra efectului “oglindă” în procesul de tipărire;
· Istorie: Utilizând ilustraţii ale preselor vechi (vin, hârtie, tipărituri etc.), se poate discuta despre scara timpului.
7.5.3. Culorile
Activitatea are următoarele obiective:

a) să realizeze experimente simple pe lumină şi culori în faze treptate: formularea unei întrebări, predicţii, planificarea şi efectuarea unui experiment cu un factor variabil, raportarea observaţiilor şi determinărilor, interpretarea rezultatelor şi formularea unei concluzii;

b) să observe exponatele axate pe tehnici şi materiale utilizate în opere de artă şi artizanat.

· Exponate: Exemple de imprimate în culori şi alb-negru, cărţi de joc, un film care arată un truc cu cărţi colorate etc;

· Aplicaţii: toate felurile de imprimate în culori, TV  color, film colorat etc. În atelierul Muzeului, elevii pot efectua experimente cu ajutorul unui proiector, al filtrelor colorate, al rasterelor, al întunericului şi luminii (Braille înlocuind culorile). Ei pot experimenta făcând culori şi amestecându-le.
· Munca de continuare: după vizită, elevii pot crea şi picta propria lor carte de joc, folosind doar culorile de bază. Se pot obţine rezultate foarte drăguţe cu dale din ceramică ca instrument de tipărire şi diverşi pigmenţi.

7.5.4. Materialele

Activitatea are următoarele obiective:

a) să stimuleze experienţa şi cercetarea privind materialele folosite pentru producerea unui artefact;

b) să arate că atât materialele, cât şi conexiunile adecvate, sunt importante pentru rezistenţa şi utilitatea unei construcţii;

c) să facă distincţii între materialele naturale şi cele artificiale;

· Exponate: Diverse seturi de cărţi, prese, motoare. O mare varietate de materiale: oţel, fie, lemn, hârtie, carton, textile, piele, fildeş, scoarţă de copac, deşeuri, plastic, sticlă etc.
· Aplicaţii: Fiecare material are propriile aplicaţii, în raport cu funcţia sa, cu rezistenţa, costul, frumuseţea sa; şi un mod adecvat de a se conecta la alte materiale: prin lipire, înşurubare, prindere în cuie etc. În atelierul  Muzeului, copiii experimentează tehnicile şi materialele aflate în încăperile expoziţiei. Copiii analizează proprietăţile materialelor şi conexiunile potrivite.
· Munca de consolidare: Construirea unui exponat cu ajutorul cărţilor, al sticlelor din plastic, chibriturilor, paielor, metalului etc.
· 7.5.5 Observaţia şi percepţia: “Real sau imaginar”

Activitatea urmăreşte să ajute elevii:

a) să observe cu acurateţe;

b) să pună întrebări clare;

c) să tragă concluzii după o serie de ipoteze şi confirmarea acestora;

d) să constate prin propria experienţă faptul că adevărul nu este identic cu percepţia;

e) să experimenteze şi să exprime modul în care artiştii rezolvă probleme cu creativitate şi originalitate.

· Exponate: diverse scamatorii cu cărţile de joc, prezentate într-un film. Cărţi speciale pentru scamatori etc.;

· Aplicaţii: este posibil ca oamenii să observe lucruri ce nu sunt reale. “Percepţia” noastră depinde de obiceiuri, psihologie, preferinţe, intelect, mişcare, diversiune, chiar de gen.

· Muncă de consolidare: să învăţăm diferite scamatorii cu cărţi. Unele dintre ele se pot baza pe diversiune, rapiditate de mişcări, psihologie etc. Elevii pot organiza un spectacol de magie cu aceste scamatorii.

